Kleuterskole se skuif na DBO verwelkom - Solidariteit WêreldSolidariteit Wêreld
Tuis › Mediaverklarings › Kleuterskole se skuif na DBO verwelkom
Kleuterskole se skuif na DBO verwelkom
Solidariteit se maaskaplikewerkersgilde verwelkom die skuif van vroeë kinderontwikkelingsdienste en -programme vanaf die Departement van Maatskaplike Ontwikkeling na die Departement Basiese Onderwys (DBO). Dit volg nadat die kennisgewing gister in die Staatskoerant gepubliseer is.
"Ons is verheug oor die skuif van kleuterskole en ander vroeë kinderontwikkelingsdienste na die DBO. Ons ervaring is dat die Departement van Maatskaplike Ontwikkeling nie doeltreffend bestuur word nie en dat dit nie funksioneel in die uitvoer van sy take en verpligtinge is nie. Dié Departement versuim om in die belang van die sektore onder hom op tree, tot so 'n mate dat regsaksie teen hom gevoer moet word byvoorbeeld met die oopmaak van kleuterskole tydens die pandemie. Dié Departement se agting hiervoor is so min dat hy selfs versuim om in die hof te verskyn," sê Marisa Engelbrecht, sektorhoof van die maatskaplikewerkersgilde.
Volgens Engelbrecht het vroeë kinderontwikkelingsdienste en -programme 'n kritieke rol om te speel in die opvoeding en basiese ontwikkeling van sekere vaardighede wat kinders benodig alvorens daardie kind skool toe kan gaan en maak dit dus sin dat hierdie sektor by basiese onderwys ingesluit moet word. Die skuif in administratiewe regte, bevoegdhede en funksies van dié sektor vind amptelik op 1 April 2022 plaas.
"Alhoewel ons twyfel dat hierdie skuif die dienslewering van die Departement Maatskaplike Ontwikkeling aan werklike maatskaplike kwessies gaan verbeter, glo ons dat dié Departement se kapasiteit en beskikbaarheid nou meer toeganklik sal wees vir maatskaplike werkers en die kwessies wat hulle moet verwys. Ons glo ook dat kleuterskole en ander vroeë kinderontwikkelingsentrums nou die ondersteuning sal kry wat hulle verdien," sluit Engelbrecht af.